  Виталий Пронин Анна Образцова Крезьгур - со висись сюлэмез улыӟытӥсь эмъюм чылкыт омыр, дуннеез вырӟытыны быгатӥсь кужым. Соин сэрен но, дыр, Удмурт кун университетын 2009-тӥ арын нырысьсэ ортчем эстрадной вокалъя «Unisong» ӵошатскон мур выжы лэзиз. Табере «Unisong» радъяське котькуд ар. Туэ но конкурс ортчиз 12-тӥ толсуре университлэн актовой залаз. Арысь аре ӵошатскисьёс огзы бӧрсьы мукетсы возьмато вылӥ быгатонлыксэс: пӧртэм жанрен ӟуч, удмурт, англи, немец, француз кылъёсын кырӟанъёс быдэсто, паймыто жингрес куараосынызы, аспӧртэмлыко кырӟан амалъёсын, тунсыко но яркыт номеръёсын. Котькуд кырӟась учкисьёс доры шуныт тулкым лэзе. Кӧня образъёс, коня суредъёс вордско соку син азьын! Ӵошатсконэз усьтӥз удмурт кырӟан. Алина Антонова мадиз куректон вайись яратон сярысь. Номерез мур пуштросо но чебер пӧрмиз: лызалэс тыл, кыкетӥ планын тӧдьы скульптура выллем сылӥсь пияш но кезьыт буёлъёс - умоезлы оскон сётӥсь сюсьтыл.Учкисьёс сюлмысь чабизы Алиналы, нош Иван Белослудцевез пумитазы ини пӧсь кичабонъёсын. Хитлы пӧрмем «Тау тыныд» кырӟанзэ удмурт кылэз тодӥсьтэмез но быгатыса-а быгатытэк-а нёжъяны выриз. Ог-огзылы кельшисьтэм кырӟасьёс, чебер кырӟанъёс, пӧртэм мылкыд…Котькуд кырӟан бурдъёс кузьма кадь: одӥгез нуэ кунгож сьӧрысь вуж замоке, мукетыз эктэ тонэн ӟырдыт итальян танго. Куинетӥез бубылиос пӧлын лэйкатэ, ньылетӥёз поръя-поръя калыкъёс пӧлти но каллен васькытэ удмурт гур нёжъяса кӧкыез веттась анай вӧзы. Огкылысь верано ке, «Unisong» огдырлы выжыкыл дуннее вуттэ… Надежда Рысьева Туспуктӥз  Ирина Зангарик  